**Tezat e masterit për diskutim publik të miratuara nga Departamenti i Mësimdhënies në STEAM**

**Me datë 03.06.2025**

|  |  |  |  |  |  |
| --- | --- | --- | --- | --- | --- |
| **Vendimet për DISKUTIM PUBLIK** | | | | | |
| # | **Kandidati** | **Specializimi** | **Tema e punimit** | **Komisioni** | |
| 1 | Dëfrim Brajshori | Master i Mësimdhënies lëndore me specializim në Matematikë | Perceptimet e mësimdhënësve për mësimdhënien e diferencuar në të nxënit e matematikës në arsimin e mesëm të lartë | Kryetar/e | Fahri Marevci |
| Mentor/e | Eda Vula |
| Anëtar/e | Jehona Rrustemi |
| 2 | Marifete Demaj- Avdiaj | Master i Mësimdhënies Lëndore: Mësimdhënia e Fizikës | Ndikimi i simulimeve kompjuterike në të kuptuarit e dukurive elektrike | Kryetar/e | Sylejman Berisha |
| Mentor/e | Skender Kabashi |
| Anëtar/e | Jehona Ferizi Miftari |
| 3 | Dafina Shabani | Master i Mësimdhënies lëndore me specializim në Kimi | Pikëpamjet e nxënëseve në lidhje me efiçiencën e energjisë | Kryetar/e | Florent Bunjaku |
| Mentor/e | Sylejman Berisha |
| Anëtar/e | Kastriot Buza |
| 4 | Erza Kaliqani | Master i Mësimdhënies lëndore me specializim në Kimi | Njohuritë e nxënësve 16 vjeçarë për tretësirat në nivelin submikroskopik, makroskopik dhe simbolik | Kryetar/e | Fatlume Berisha |
| Mentor/e | Arlinda Damoni |
| Anëtar/e | Albulena Metaj |

**Titulli:** Perceptimet e mësimdhënësve për mësimdhënien e diferencuar në të nxënit e matematikës në arsimin e mesëm të lartë

**Kandidati**: Dëfrim Brajshori

**Komisioni:**

Prof.Asst. Fahri Marevci

Prof.Asst. Jehona Rrustemi

Prof.Eda Vula

ABSTRAKTI

Një nga sfidat kryesore në mësimdhënien e matematikës në arsimin e mesëm të lartë është përshtatja e qasjeve të ndryshme të mësimdhënies me nevojat e ndryshme të nxënësve. Mësimdhënia e diferencuar ka për qëllim që t’i ofrojë çdo nxënësi mundësinë për të mësuar në mënyrën që i përshtatet më mirë stilit të tij të të nxënit dhe aftësive të tij, duke marrë parasysh variacione të ndryshme siç janë nivelet e njohurive paraprake, interesat dhe mënyrat e të kuptuarit të materialeve mësimore. Nga rezultatet e ndryshme të hulumtimeve dhe vlerësimeve duket se nxënësit kosovarë përballen me vështirësi të theksuara në arritjen e rezultateve të kënaqshme në matematikë, prandaj, qëllimi i këtij studimi ishte shqyrtimi i perceptimeve të mësimdhënësve për mësimdhënien e diferencuar në të nxënit e matematikës në arsimin e mesëm të lartë.

Metoda e përdorur në këtë studim është metoda e përzier, sasiore dhe cilësore. Për mbledhjen e të dhënave sasiore është përdorë pyetësori “The DI-Quest instrument” kurse të dhënat cilësore janë mbledhur nga intervista me fokus grupet për mësimdhënës. Mostër e këtij studimi kanë qenë 90 mësimdhënës të matematikës në shkollat e mesme të larta në komunën e Prishtinës dhe Fushë Kosovës.

Nga analiza e të dhënave u tregua se mësimdhënia e diferencuar është një qasje efektive për përmirësimin e të nxënit të matematikës nga nxënësit në arsimin e mesëm të lartë. Mësimdhënësit e konsiderojnë këtë qasje si një mjet thelbësor për të adresuar nevojat e ndryshme të nxënësve, duke rritur angazhimin dhe performancen e tyre në mësim. Përdorimi i metodave të ndryshme të mësimdhënies me grupet heterogjene dhe homogjen , shfrytëzimi i teknologjisë dhe vlerësimi i vazhdueshëm dhe formativ janë të rëndësishme për mbështetjen e mësimdhënies së diferencuar dhe ndihmojnë nxënësit të zhvillojnë aftësi për të menduarit analitik dhe zgjidhje të problemeve komplekse. Ky studim mbështet idenë se mësimdhënia e diferencuar është një qasje pedagogjike e dobishme që kontribuon në përvetësimin e matematikës dhe në zhvillimin e aftësive të nxënësve për të menduar në mënyrë kritike dhe për të zgjidhur sfida të avancuara matematikore.

*Fjalët kyqe: mësimdhënia e diferencuar, të nxënite matematikës, mësimdhënia e matematikës.*

**Tema:** Ndikimi i simulimeve kompjuterike në të kuptuarit e dukurive elektrike

**Kandidatja:** Marifete Demaj- Avdiaj

**Komisioni:**

Prof.Dr. Sylejman Berisha \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ kryetar,

Prof. Dr. Skënder Kabashi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_mentor,

Prof.Dr. Jehonë Ferizi- Miftari\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ anëtare,

**ABSTRAKTI**

Ky studim shqyrtoi ndikimin e simulimeve kompjuterike në të kuptuarit e dukurive elektrike nga nxënësit. Me avancimin e teknologjisë dhe përdorimin e saj gjithnjë e më të madh në arsim, simulimet kompjuterike janë bërë një mjet i fuqishëm për të përmirësuar procesin e mësimdhënies dhe të nxënit në lëndët shkencore. Qëllimi kryesor i këtij hulumtimi ishte të vlerësonte se si përdorimi i këtyre simulimeve ndikon në mënyrën se si nxënësit e shkollave të mesme të larta kuptojnë konceptet e dukurive elektrike.

Për realizimin e studimit, u përdor një metodologji që përfshinte një grup eksperimental, i cili punoi me simulime kompjuterike, dhe një grup kontrolli, që ndoqi metodat tradicionale të mësimdhënies. Të dhënat u mblodhën përmes testeve të realizuara para dhe pas ndërhyrjes, pyetësorëve dhe intervistave, me qëllim matjen e ndryshimeve në të kuptuarit e dukurive elektrike dhe qëndrimet ndaj mësimit të shkencave. Për analizën e rezultateve, u përdorën metoda statistikore për të krahasuar performancën e dy grupeve dhe për të vlerësuar ndikimin e simulimeve.

Rezultatet treguan se grupi eksperimental pati një përmirësim të dukshëm në të kuptuarin e dukurive elektrike, duke sugjeruar që përdorimi i simulimeve kompjuterike është një mjet efektiv në mësimin e shkencave. Ky studim ka kontribuar në zhvillimin e metodave mësimore dhe mund të ndihmojë në integrimin e mëtejshëm të teknologjisë në kurrikulat shkollore.

Të dhënat sasiore u morën nga burime të ndryshme, përfshirë shqyrtimin e literaturës relevante, e cila u referua dhe u identifikua sipas standardeve të programit APA.

Fajlët kyçe: *dukuri elektrike, mësimdhënie bashkëkohore, metoda pedagogjike, simulime kompjuterike, kurrikula shkollore*.

**Titulli: Pikëpamjet e nxënëseve në lidhje me efiçiencën e energjisë**

**Kandidatja: Dafina Shabani**

**Komisioni:**

1. Prof. Ass.Dr . Florent Bunjaku, kryetar 2. Prof. Ass.Dr. Sylejman Berisha - Mentor

3. Prof. Asoc. Dr. Kastriot Buza, anetar

**ABSTRAKT**

Qëllimi i këtij hulumtimi ka qenë analiza dhe vlerësimi i njohurive të nxënësve në lidhje me efiçencën e energjisë në tekstet shkollore të lëndës Teknologji me TIK në shkollat e mesme të ulëta, si dhe vlerësimi i përputhshmërisë së këtyre teksteve me Planet programet vjetore. Edukimi në vendin tonë ka zhvilluar kryesisht përmes teksteve shkollore si burim kryesor informacioni, dhe në kuadër të këtij hulumtimi është verifikuar se sa këto tekste kanë përmbajtur kapituj dhe njësi të dedikuara për efiçencën e energjisë. Pyetjet kryesore të hulumtimit kanë qenë: 1) Sa të njohur kanë qenë nxënësit e shkollave të mesme të ulëta me konceptin e efiçencës së energjisë? 2) Sa janë të përfshira temat mbi efiçencën e energjisë në përmbajtjen e teksteve të lëndës Teknologji me TIK? Hipoteza kryesore e këtij studimi ka qenë se njohuritë e nxënësve për efiçencën e energjisë kanë qenë ende nën nivelin e duhur. Hulumtimi ka mbledhur dhe analizuar të dhëna nga dy shkolla të mesme të ulëta, “Ahmet Delia” dhe “Shaban Jashari”, në klasat VII dhe VIII. Metodologjia e përdorur ka qenë një qasje e përzier, duke përfshirë metodat sasiore dhe cilësore, dhe ka pritur të ofrojë një kuptim më të thellë të shpjegimit të efiçencës së energjisë në tekstet shkollore, si dhe të vlerësojë përputhshmërinë e këtyre teksteve me Planet programet vjetore dhe rezultatet e të nxënit tek nxënësit. Ky hulumtim ka pasur për qëllim identifikimin e mënyrave efektive të edukimit dhe ndërhyrjes për përmirësimin e njohurive të nxënësve mbi efiçencën e energjisë, duke kontribuar kështu në rritjen e vetëdijes për rëndësinë e ruajtjes së energjisë dhe përmirësimin e mjedisit jetësor.

**Rezultatet**: Shumica e nxënësve (53.68%) kanë kuptuar rëndësinë e përdorimit të energjisë nga burimet e ripërtëritshme, duke e lidhur këtë me përfitimet e tij për mjedisin dhe uljen e konsumit të energjisë fosile. Gati gjysma e nxënësve (47.37%) kanë kuptuar rëndësinë e përdorimit të pajisjeve të energjisë me efikasitet të lartë, siç janë ftohësit dhe ngrohësit. Ky ka qenë një tregues pozitiv se shumica e nxënësve kanë qenë të vetëdijshëm për praktikat që ndihmojnë në kursimin e energjisë dhe përmirësimin e efiçiencës në shtëpi.

**Fjalët kyçe**: *mësimdhënie, të nxënit, efiçenca e energjisë, njohuritë, nxënësit*.

Titulli i temës: **Njohuritë e nxënësve 16 vjeçarë për tretësirat në nivelin submikroskopik, makroskopik dhe simbolik**

**Kandidatja:** Erza Kaliqani

**Komisioni;**

Porf.Asoc. Atlinda Damoni – mentore

Prof.asoc. Fatlume Berisha – kryetare

Prof.asst. Albulena Metaj – Anëtare

**Abtsrakti**

Kimia, si një ndër shkencat bazë të natyrës, ofron mundësinë për të kuptuar në mënyrë të thelluar proceset që ndodhin në nivelet mikroskopike dhe makroskopike. Megjithatë, kompleksiteti i saj paraqet sfida të konsiderueshme për nxënësit, duke vështirësuar ndërtimin e një të kuptuari të plotë dhe të qëndrueshëm. Edukimi në kimi karakterizohet nga natyra trefishtë e saj, ku njohja dhe lidhja e niveleve makroskopik, submikroskopik dhe simbolik është thelbësore për interpretimin korrekt të fenomeneve kimike.

Ky studim kishte për qëllim vlerësimin e të kuptuarit të nxënësve 16-vjeçarë mbi këto tri nivele të kimisë, si dhe analizimin e mënyrës se si ata perceptojnë dhe interpretojnë konceptet themelore. Për realizimin e hulumtimit, u administrua një test I njohurive i strukturuar, që përfshinte pyetje nga njësi të ndryshme të lëndës së kimisë, dhe u aplikua në tri komuna të Kosovës: Prishtinë, Istog dhe Mitrovicë. Në studim morën pjesë 293 nxënës të klasave të dhjeta, prej të cilëve 199 femra dhe 94 meshkuj.

Rezultatet e këtij studimi tregojnë se nxënësit kanë vështirësi të dukshme në lidhjen e këtyre tre niveleve të të kuptuarit. Ata shpesh kanë probleme në përputhjen e përfaqësimeve makroskopike të substancave (si ndryshimet që ndodhin në dukje dhe sjellje) me ato mikroskopike (ndryshimet në nivelin e grimcave) dhe simbolike (formula dhe ekuacione kimike). Në veçanti, shumë nxënës nuk janë në gjendje të kuptojnë se si ato që vërehen me sy (si tretësirat dhe substancat e shpërndara) lidhen me ndarjen e grimcave dhe me raportin matematikor të këtyre proceseve. Kjo ka nxjerrë në pah disa keqkuptime të mundshme dhe ka sugjeruar se nxënësit duhet të inkurajohen më shumë që të zhvillojnë lidhje më të thella mes këtyre niveleve. Për më tepër, hulumtimi ka identifikuar nevojën për rritjen e përdorimit të metodave mësimore që ndihmojnë nxënësit të ndërtojnë lidhje më të qëndrueshme dhe të kuptojnë më mirë konceptet kimike në tërësi. Ky studim ofron njohuri të vlefshme për përmirësimin e mësimdhënies së kimisë dhe ofron rekomandime për zhvillimin e strategjive mësimore që ndihmojnë nxënësit të përmirësojnë aftësitë e tyre në këto nivele.

**Fjalët kyçe:** *tri nivele, përfaqësime, makroskopik, submikroskopik, simbolik, keqkonceptime, të kuptuarit, vështirësitë*